Bǒd yā Ísraɛ̂l bə́ ngákan é sɔŋ nyí á Mitspa nâ: “Tɔ mod m̀bɔ́g yǎ ábə̄ bíā ǎ yǐ kig və́ ngɔn dzié álūg ábə̄ Bényamínit.” 2Ńdɔ bod bə́ ngákə̄ á Bétɛl, bə́ ńtɔ̄á á sí hālá ósū Zāmbá a kələ kwí ngōngógóle, bə́ lɔ́ŋɔ bikígá, bə́ yónō á yób étē. 3Bɔ́ nâ: “Ǎ Ńtondôbə, Zambá Ísraɛ̂l, ású dzé é dzam dí lə́ bɔ̄ɔ̄bán á Ísraɛ̂l, nâ ebəgá dzyá é dzə̄mán á Ísraɛ̂l ?” 4Ai məléndé mə́ kídí, ńdɔ bod bə́ ngákún kódō á sí bə́ ngalóŋ álatâr válā, bə́ ngávə́ mə̄túnuŋǎ yā bádígi ai mətúnuŋa mə́ mvɔ̄í. 5Ńdɔ bǒd yā Ísraɛ̂l bə́ ngádzó nâ: “Ebəgá éfē á bibəgá bísə̄ yā Ísraɛ̂l yá ndzí kig kə á ékōán ábə Ǹtondôbə ?” Amú bə́ ngákan sɔŋ nâ é mod ǎ yi bɔ̌ təge kə ábə Ǹtondôbə á Mitspa, a yi wêban ai sí. 6Ńdɔ bǒd yā Ísraɛ̂l bə́ ngáwóg Bényamínit, mǎnyāŋ wabá ngɔ́l, bɔ́ nâ: “Ámōs dī, ebəgá dzyá é kódó á Ísraɛ̂l.” 7Byǎyi bɔ ai ébá bə́ ngálígi təge ai biníngá yá, ḿból bī ngákan sɔŋ ábə Ǹtondôbə nâ: byǎyǐ kig və́ bəngɔn báán naa bə́ lug ?” 8Bɔ́ nâ: “Zǎ ébəgá yā bibəgá yā Ísraɛ̂l yá ndzí kig kə ábə Ǹtondôbə á Mitspa ?” Təge ai é mod a ngásɔ́ á ékōán á mīńkán mí Yavesh yǎ Galaad. 9Amú ábōg bod bə́ ngábə́ bɔ̌ zitɔ́g, təge ai é mod yǎ batɔbɔ ǹnamǎ yā Yabesh yǎ ­Galaad á ngābə́. 10Ńdɔ ekóán é ngálóm mīńyóyɔ́g mí bod bakúda awômo ai bə́bɛ̄ wē, bə́ béndé bɔ̄ nâ: “Kaŋán, mǐ man wé batɔbɔ ǹnamǎ yā Yabesh yǎ Galaad ai okəŋ bítá; biníngá fə dzam də́dā ai bǎn bɔ́ngɔ́. 11É dzam dí ńdɔ myǎyi bɔ, ǹnóm fám ásə ai é mīníngá ásə yǎ ā ngábómbo yǎ ai fám myǎyəan bɔ́ mǎn wē.” 12Ńdɔ̄ bə́ ngákɔ́b á zāŋ batɔbɔ ǹnamǎ yā Yabesh yǎ Galaad miǹdǐb bəngɔn bə́ bīníngá miǹtɛd minyi mí ngə́lə təge bómbo ai fám á énɔ̌ŋ; ńdɔ̄ bə́ ngákə ai myá á mīńkán yā Silo, á ńnǎm Kanǎŋ.